b'\n_START_ARTICLE_\nElomatic\n_START_PARAGRAPH_\nElomatic on suomalainen yksityisomistuksessa oleva monialainen suunnittelutoimisto, joka ty\xc3\xb6llist\xc3\xa4\xc3\xa4 noin 1100 ty\xc3\xb6ntekij\xc3\xa4\xc3\xa4. Yrityksell\xc3\xa4 on asiakkaita 80 maassa. Konsernin p\xc3\xa4\xc3\xa4konttori sijaitsee Turussa. Sill\xc3\xa4 on toimistoja my\xc3\xb6s Intiassa, Italiassa, Kazakstanissa, Kiinassa, Puolassa, Ven\xc3\xa4j\xc3\xa4ll\xc3\xa4 ja Yhdistyneiss\xc3\xa4 Arabiemiirikunnissa._NEWLINE_Yrityksen perusti turkulainen teollisuusneuvos Ari Elo vuonna 1970. Nyky\xc3\xa4\xc3\xa4n h\xc3\xa4n toimii Elomaticin hallituksen j\xc3\xa4senen\xc3\xa4._NEWLINE_Elomatic otti t\xc3\xa4rke\xc3\xa4n askeleen vuonna 1974 p\xc3\xa4\xc3\xa4tt\xc3\xa4ess\xc3\xa4\xc3\xa4n investoida suunnittelumalliteknologiaan, jota k\xc3\xa4ytettiin laivojen konehuoneiden ja tehtaiden pohjapiirros- ja putkistosuunnitteluun. T\xc3\xa4m\xc3\xa4n j\xc3\xa4lkeen Elomaticin kasvu oli ripe\xc3\xa4\xc3\xa4 ja toimintoja laajennettiin maantieteellisesti eri teollisuuden aloille._NEWLINE_Elomatic-konserni oli vuonna 2009 Suomen yhdeks\xc3\xa4nneksi suurin teknisen suunnittelun yritys 28,6 miljoonan euron kokonaislaskutuksellaan. Vuonna 2018 Elomaticin liikevaihto oli 81,2 miljoonaa.\n_START_SECTION_\nCadmatic\n_START_PARAGRAPH_\nElomatic-konsernin alaisuudessa toimii Cadmatic Oy, jonka 3D-ohjelma Cadmatic kehitettiin 1980-luvulla Elomaticin omaan k\xc3\xa4ytt\xc3\xb6\xc3\xb6n ja tuotteistettiin my\xc3\xb6hemmin. Yhti\xc3\xb6 perustettiin 1980-luvun alkupuolella, mutta sen liiketoiminta alkoi varsinaisesti vasta 1990-luvulla. Yhti\xc3\xb6n merkitt\xc3\xa4v\xc3\xa4 asiakas on laivanrakennusteollisuus. Lis\xc3\xa4ksi ohjelmistoa hy\xc3\xb6dynt\xc3\xa4v\xc3\xa4t puunjalostus- ja prosessiteollisuus._NEWLINE_Cadmaticilla oli vuonna 2019 asiakkaita 58 maassa. Yritys sai n\xc3\xa4kyvyytt\xc3\xa4 erityisesti vuonna 2003 otettuaan ensimm\xc3\xa4isen\xc3\xa4 maailmassa k\xc3\xa4ytt\xc3\xb6\xc3\xb6n internetpohjaisen 3D-laitosmallien katseluohjelmiston.\n_START_SECTION_\nCaligo Industria\n_START_PARAGRAPH_\nElomatic-konsernissa toimii my\xc3\xb6s Caligo Industria Oy. Yhti\xc3\xb6 kehitt\xc3\xa4\xc3\xa4, markkinoi ja myy tuote- ja j\xc3\xa4rjestelm\xc3\xa4ratkaisuja energia- ja prosessiteollisuuden savukaasujen puhdistukseen sek\xc3\xa4 prosessin j\xc3\xa4tel\xc3\xa4mm\xc3\xb6n hy\xc3\xb6dynt\xc3\xa4miseen.'